钦定古今图书集成/明伦汇编/官常典/第402卷 > 李世祺
## 钦定古今图书集成/明伦汇编/官常典/第402卷 > 李世祺

按《明外史》本传：“世祺字寿生，青浦人。天启二年进士，
授行人。崇祯三年，擢刑科给事中。陈大计之当定者
二，曰兵食之计，民生之计；大弊之当釐者三，曰六曹
之弊在吏胥，边吏之弊在欺隐，贪墨之弊在奢靡。夏
旱，帝祷雨未应，疏列恤畿甸、议催科、预储备三说进，
帝并纳之。帝遣中官监视诸镇，给事中宋可久、冯元”
飙、宋鸣梧、吴南灏、常自裕，御史姜思睿、张应辰，刑部
主事杜麟征交章谏，帝皆不纳。世祺上言：“祖宗立法，
钱谷、兵马、军民各分事权，所以防专擅。今内臣入奉
天颜，出司兵食，内廷意旨既得阴伺之，外廷事权又
得显操之。夫魏忠贤盗弄神器，兵马、钱谷之地，尽置
私人，将图不轨。非圣天子践极，害胡可言？奈何躬自
翦之，又复蹈之也？且今日之举，良史将书之，后嗣将
效之，踵为故事，必贻社稷忧。”不纳。时进言者多获谴，
帝又日亲细务，任察为明。五年夏月，世祺上言：“江海
为百谷王，以其善下。今诸臣言苟未当，辄蒙诘责。诘
责不已，贬黜随之。言者前瞻后顾，恐干严谴，依阿得
策，朴直摧心。折槛牵”裾，宁可复见？且君职要，臣职详，
天子一日万机，神太运则疲，精太用则竭，一言之谬，
一事之讹，必待圣明摘发，无乃主独劳，臣独逸乎？圣
人为治，使公孤百职，环列任事，人君但责其人，不侵
其事，课其效，不紊其权，恢弥天之网以覆之，需岁月
之久以安之。天子清明无欲，独观万化之源，则宁谧
之理“自致，奚必效后世察察之治哉？”帝不能用。八月，
淫雨损山陵，昌平地动。世祺上言：“今宇内多故，即使
雨旸时若，天地清宁，犹未知祸患所底，况警戒叠至
乎！臣未知阴阳，请言人事。今辅理者调燮无闻，而精
神专为结知固宠之用；统军者衡才鲜术，而中外无
一缓急可用之人。中枢决策，大类掩耳盗”铃；主计持
筹，未免医疮剜肉，此所谓“折鼎而覆𫗧”者也。州县迫
于功令，鞭策不前；六曹窘于簿书，救过不赡。簪笔执
简之臣，接迹囹圄；考槃薖轴之士，抗声鸿举：此所谓
“跼蹐而泮涣”者也。一人可议，因而疑及众人，则嫫姆、
西施同在暗室；一事可訾，因而疑及众事，将伯夷、盗
跖俱成窃𫓧，此负涂载鬼“之见也。黄衣之使，颉颃卿
贰之堂；貂蝉之座，雄踞节钺之上。低眉则气折，强项
则衅开，此阴阳冰炭之渐也。至各边监视之遣，已将
期月初，虽间有摘发，究竟同归摸棱，效与不效，亦可
概见。夫地水属阴，宜静而动，宜顺而逆，皆阴干阳之
象也。天心示警，深切著明。伏愿撤回各使，以明阴不
干阳之分。然后采公论以进退大臣，酌事情以衡量
小臣，释疑忌之根，开功名之路，庶天变可回，时艰可
济。”帝以借端渎奏，切责之。给事中陈赞化劾周延儒，
中有“羲皇上人”语，谓闻之世祺。帝责世祺回奏，则言
闻之赞化。帝诘责者三四，世祺执如初乃已。七年正
月，疏劾大学士温体仁、吴宗达，言：“体仁与旧辅延儒，
俱为时论所摈。皇上排众议用之，推腹心任之，可谓
得君专行政久矣。自二人辅导以来，封疆残破，盗贼
充斥，民生困瘁。凡从来未有之灾害，无所不有；从来
未有之弊政，无所不行。皇上厌薄延儒，人心稍快，乃
独留体仁，使贻玷黄扉。夫延儒，偾辕败犁之新犊也，
体仁窃衔诡辔之老马也。彼之”浮薄易见，此之阴贼
难知。皇上意其出口倾人，似若不顾情面，而不知其
为人也。远士类，昵小人。陈赞化所劾李元功、吴之瑞
等，皆体仁私人转荐之延儒者也。阴置憸邪，潜通线
索。窥其户若无往来，问其心实多谿壑。诚绝世之奸，
而大贪之尤矣。且屡次濒死，终不萌首丘之念；贻书
嘱子，誓不生还。“此岂有马革裹尸之谊？无非谓恩怨
未酬，忍死以为所欲为耳。若宗达者，淹淹四载，寂寂
无闻，仰鼻息于他人，贪好官之自我，真所谓危不持，
颠不扶，焉用彼相者也。”因并劾兵部尚书张凤翼溺
职状。帝怒，贬福建按察司检校，且追罪文选郎吴鸣
虞考选非人，亦贬三秩。御史龚廷献论救，不听。久之，
起行人司副。屡迁太仆寺卿。遣祭鲁王，事竣旋里。国
变后，杜门不出。久之卒。